ভুক্তভোগী শিক্ষার্থীরা জানায়, বিআরটিসি’র যে সব বাস ত্রুটিপূর্ণ ও মহাসড়কে চলাচলের অনুপযোগী সেগুলো বিশ্ববিদ্যালয়ে পরিবহনে আনা হয়েছে। প্রায়ই কোনো না কোনো বাস মাঝপথে বিকল হয়ে যাচ্ছে। এতে শিক্ষার্থীদের ভোগান্তিতে পড়তে হয়। এছাড়া বিআরটিসি’র চালকদের বিরুদ্ধে বেপরোয়া গতিতে বাস চালানোর অভিযোগ রয়েছে। প্রায়শই ছোট-বড় দুর্ঘটনার কবলে পড়তে হচ্ছে শিক্ষার্থীদের। জানা যায়, গত ১০ জুলাই ক্যাম্পাস প্রাঙ্গণে বিআরটিসি’র একটি বাস চাপা দেয় ইংরেজি বিভাগের প্রথম বর্ষের ছাত্র মাহামুদুল হাসানকে। এর আগে গত ২৯ মার্চ ক্যাম্পাসের পার্শ্ববর্তী কোটবাড়ীর গন্ধমতি এলাকায় বিআরটিসি’র একটি বাসকে থামতে সংকেত দেন আইন বিভাগের শিক্ষার্থী শিহাব উদ্দিন। চালকের খামখেয়ালির কারণে বাসের নিচে চাপা পড়ে গুরুতর আহত হন ওই শিক্ষার্থী।